ΚΑΝΟΝΙΣΜΟΣ (ΕΟΚ) αριθ. 945/92 ΤΟΥ ΣΥΜΒΟΥΛΙΟΥ της 14ης Απριλίου 1992 που παρεμποδίζει την παροχή ορισμένων προϊόντων και υπηρεσιών στη Λιβύη

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Εκτιμώντας:

ότι το συμβούλιο ασφαλείας των Ηνωμένων Εθνών, ενεργώντας στα πλαίσια του κεφαλαίου VII του Χάρτη των Ηνωμένων Εθνών, αποφάσισε, με το ψήφισμά του αριθ. 748 (1992) της 31ης Μαρτίου 1992, τα μέτρα που πρέπει να λάβουν όλα τα κράτη μέλη από τις 15 Απριλίου 1992 κατά της Λιβύης, προκειμένου να επιτύχουν τη συμμόρφωση της ανωτέρω χώρας με το ψήφισμα 731 (1992) της 21ης Ιανουαρίου 1992-

ότι τα ούτως ληφθέντα μέτρα περιλαμβάνουν την επιβολή επιλεκτικού εμπάργκο στις συναλλαγές με τη Λιβύη, συμπεριλαμβανομένων των συναλλαγών που βασίζονται σε κεκτημένα δικαιώματα ή δημιουργηθείσες υποχρεώσεις πριν από τις 15 Απριλίου 1992- ότι, υπό αυτές τις περιστάσεις, πρέπει να παρεμποδισθούν οι ούτως αναφερόμενες ειδικές συναλλαγές μεταξύ της Κοινότητας και της Λιβύης-

ότι η Κοινότητα και τα κράτη μέλη της, συνελθόντα στο πλαίσιο της πολιτικής συνεργασίας, εξέφρασαν την πλήρη υποστήριξή τους για τα μέτρα που αποφάσισε το συμβούλιο ασφαλείας-

ότι η Κοινότητα και τα κράτη μέλη της συμφώνησαν να προσφύγουν στην έκδοση κοινοτικής πράξης προκειμένου να διασφαλισθεί η ομοιόμορφη εφαρμογή στην Κοινότητα ορισμένων από αυτά τα μέτρα-

ότι ο παρών κανονισμός δεν θα πρέπει να επηρεάζει τις υπηρεσίες αεροπορικών μεταφορών, στο βαθμό που αυτές δικαιολογούνται από σημαντικές ανάγκες ανθρωπιστικού χαρακτήρα,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,

την πρόταση της Επιτροπής,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Τα κράτη μέλη αρνούνται σε κάθε αεροσκάφος την άδεια να απογειωθεί από το έδαφός τους, να προσγειωθεί σε αυτό ή να διασχίσει τον εναέριο χώρο τους, εάν πρόκειται να προσγειωθεί στο έδαφος της Λιβύης ή εάν έχει απογειωθεί από αυτό.

2. Ωστόσο η άδεια χορηγείται όταν η εν λόγω πτήση έχει εγκριθεί για λόγους που συνδέονται με ανάγκες ανθρωπιστικού χαρακτήρα από την επιτροπή που δημιουργήθηκε δυνάμει της παραγράφου 9 του ψηφίσματος 748 (1992) του συμβουλίου ασφαλείας των Ηνωμένων Εθνών.

3. Απαγορεύονται οι δραστηριότητες και η λειτουργία όλων των γραφείων "Libyan Arab Airlines".

Άρθρο 2

Απαγορεύεται η άμεση ή έμμεση προμήθεια ή παροχή στη Λιβύη:

- κάθε αεροσκάφους ή εξαρτήματος αεροσκάφους,

- τεχνικών υπηρεσιών και υπηρεσιών συντήρησης για τα λυβικά αεροσκάφη ή εξαρτήματα αεροσκαφών,

- πιστοποίησης της αξιοπλοΐας των λιβυκών αεροσκαφών,

- καταβολής νέων απαιτήσεων βάσει υπαρχόντων ασφαλιστηρίων συμβολαίων για λιβυκά αεροσκάφη,

- νέας πρωτασφάλισης για λιβυκά αεροσκάφη.

Άρθρο 3

Τα άρθρα 1 και 2 εφαρμόζονται παρά την ύπαρξη δικαιωμάτων ή υποχρεώσεων που χορηγήθηκαν ή επιβλήθηκαν από διεθνή συμφωνία ή σύμβαση που άρχισε να ισχύει πριν από τις 15 Απριλίου 1992 ή άδεια που χορηγήθηκε πριν από την ημερομηνία αυτή.

Άρθρο 4

Ο παρών κανονισμός εφαρμόζεται στις δραστηριότητες που ασκούνται εντός του εδάφους της Κοινότητας ή από το έδαφος αυτό, συμπεριλαμβανομένου του εναέριου χώρου της, ή μέσω αεροσκαφών ή πλοίων που φέρουν τη σημαία κράτους μέλους, ή από οποιονδήποτε υπήκοο της Κοινότητας.

Άρθρο 5

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Απριλίου 1992. Για το Συμβούλιο

Ο Πρόεδρος

Joao PINHEIRO